### Beslutningstema

Under dette punkt træffes beslutning om frigivelse af midler til asfaltering af grusveje.

### Historik

Forvaltningen modtager med jævne mellemrum anmodninger fra borgere om udfordringer ved grusveje. Ønskerne går på, at grusvejene asfalteres således, at støvgener undgås samt at vejen ikke bliver periodisk opkørt, som det er tilfældet med en del veje, ikke mindst i sæsoner hvor der foregår forårsarbejde og høst i landbruget. Yderligere har forvaltningen registreret strækninger, hvor indsats til vedligeholdelse er større end det normale. Da Tønder Kommune har mere end 220 km. klasse 1 grusveje (hvor der er beboelse), er der tale om en væsentlig økonomi.

### Sagsfremstilling

Som bilag er kort med visning af strækninger samt en oplistning af dels indkomne ønsker fra borgere og dels de strækninger, hvor forvaltningen har konstateret et behov for ekstra indsats. Der er ikke disponeret midler til asfaltering af alle grusveje, hvorfor forvaltningen har rangeret de enkelte strækninger i forhold til et skøn om, hvor den bedste økonomi ligger med hensyn til driftsomkostning, såsom om ekstra reparationer, ekstra tilsyn samt udbringning af støvbinder. Da oplevelse af gener som støv er meget lidt målbar, er der ikke foretaget en vurdering af støvgeneniveauet på de enkelte strækninger.

Direktøren for Teknik/Miljø, Service og Beskæftigelse indstiller, 10. januar 2023, pkt. 15:

at der gives en anlægsbevilling på 0,523 mio kr., og at beløbet frigives,

at udvalget prioriterer, hvilke grusveje, der skal asfalteres indenfor bevillingen i 2023,

at indstilling videresendes til Økonomiudvalget og Kommunalbestyrelsen,

Beslutning fra Teknik- og Miljøudvalget, 10. januar 2023, pkt. 15:

Punktet er udsat, idet forvaltningen forud for næste behandling udarbejder prioriteringsoplæg med afsæt i støv- og støjgener.

Sagen genoptages.

Forvaltningen udbringer støvbinder på baggrund af henvendelser om støvgener fra borgerne.Forvaltningen har på den baggrund oplistet strækningerne i forhold til, hvor der er udbragt støvbinder. Strækningerne, hvor der er udbragt støvbinder, er herefter sorteret i forhold til antallet af ejendomme på strækningerne. Oplistningen i bilaget er dermed forvaltningens bud på, hvilke strækninger der medfører de største støvgener. Som støttebilag til listen er der udarbejdet kort over de strækninger, hvor der udbringes støvbinder (bilag 1-10). Bilagene viser, hvor ejendomme er placeret på strækningen.

Alternativ til at asfaltere hele strækninger er kun at asfaltere ud for ejendomme, for eksempel 100 m. før og efter. Dette giver muligheden for at asfaltere ud for flere ejendomme end ved adfaltering af hele strækninger. Ulempen ved delvis asfaltering er de mange overgange fra grusveje og asfalt. Ved prioritering af delstrækninger kan der tages udgangspunkt i den gennemsnitlige pris pr. meter på den pågældende strækning.

### Økonomi

Der er i budget 2023 afsat 0,523 mio. kr. til disponering

### Direktøren for Teknik/Miljø, Service og Beskæftigelse indstiller ,

at der gives en anlægsbevilling på 0,523 mio kr., og at beløbet frigives,

at udvalget prioriterer, hvilke grusveje, der skal asfalteres indenfor bevillingen i 2023,

at indstilling videresendes til Kommunalbestyrelsen.

Beslutning fra Teknik- og Miljøudvalget, 7. februar 2023, pkt. 10:

Indstillingen anbefales, idet Teknik- og Miljøudvalget prioriterer punktasfaltering ud for helårsbeboelse på følgende grusveje:

* Vesterhedevej, [adresse] (jf. Bilag 2)
* Østerkjærvej 6, Toftlund (jf. Bilag 6)
* Povlskrovej 34-40, Esmarelda Berg (jf. Bilag 7)
* Overbyvej 23, Skærbæk (jf. Bilag 9)
* Povlskrovej 56 og 63, Esmarelda Berg (jf. Bilag 10)

Udvalget erklærede Erik Clausen inhabil. Erik Clausen deltog ikke i behandlingen af punktet.

Beslutning fra Økonomiudvalget, 9. februar 2023, pkt. 21:

Indstillingen anbefales.

Ove Laursen kan ikke følge indstillingen.

### Beslutning

Kommunalbestyrelsen erklærede Erik Clausen (V) og Liva Gregersen (T) inhabile, hvorfor de ikke deltog i sagens behandling.

Indstillingen godkendt.

Ove Laursen (F) kan ikke følge indstillingen.